હીરો,મણી –પસો સહુ પાંચાના ઘેર દોડી ગયાં. હીરાએ તાવ ઉતારે ઈન્જેક્શન આપ્યું પણ પળવારમાં પાંચાનો દીકરો ઢીલોઢસ થઈ ગયો. એની નાડી ધીરે ધીરે ધીમી પડી જવા લાગી. હીરો શીયાંવીયાં થઈ ગયો. એણે જોયું કે પાંચાનો દીકરો હવે આ દુનિયા છોડી…. છોકરો લાકડા જેવો કડક બની ગયો હતો. હીરો હતપ્રત થઈ ગયો. હીરાના હાથે આજ લગણ જસ જ લખાયેલો હતો પણ આ ઘડીએ … પાંચાના ઘરનાં તથા પાસપડોસ હીરા પર તૂટે પડ્યાં. વાસનાં બે-ત્રણ જણ દોડીને પેલા ઊંઘતા ડીગ્રીધારી ડૉક્ટરને જગાડીને બોલાવી લાવ્યા, એ ડૉક્ટરને તો ‘ભાવતું’તું ને વૈધે કીધું!’ એણે આવીને જબ્બરનો હોબાળો મચાવી મૂક્યો. ‘આ તમારા હીરાલાલે ઈન્જેક્શન આપવામાં ગફલત કરી લાગે છે.’ એટલું જ નહીં છાનાંમાનાં વાસના જુવાનિયાઓને ઉશ્કેર્યા ‘આ તો ખૂન કેસ કહેવાય જલ્દી પોલીસ કેસ થવો જોઈએ.’